Document ID: 32005D0732

KOMISSION PÄÄTÖS,
tehty 17 päivänä lokakuuta 2005,
jäsenvaltioissa vuonna 2005 toteutettavien, lintuinfluenssaa siipikarjassa ja luonnonvaraisissa linnuissa koskevien tutkimusohjelmien hyväksymisestä sekä raportointia ja kustannusten tukikelpoisuutta koskevista säännöistä kyseisten ohjelmien täytäntöönpanokustannuksiin myönnettävän yhteisön taloudellisen tuen yhteydessä
(tiedoksiannettu numerolla K(2005) 3920)
(ETA:n kannalta merkityksellinen teksti)
(2005/732/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 20 artiklan,
sekä katsoo seuraavaa:
(1)
Neuvoston päätöksessä 90/424/ETY säädetään yhteisön taloudellisesta tuesta teknisiin ja tieteellisiin toimenpiteisiin, joita tarvitaan yhteisön eläinlääkintälainsäädännön kehittämiseksi ja eläinlääketieteellisen koulutuksen järjestämiseksi.
(2)
Lintuinfluenssaa siipikarjassa ja luonnonvaraisissa linnuissa koskevien tarkastusohjelmien täytäntöönpanosta jäsenvaltioissa 21 päivänä kesäkuuta 2005 tehdyssä komission päätöksessä 2005/464/EY (2) säädetään tarkastusohjelmien täytäntöönpanosta vuonna 2005 ja alkuvuodesta 2006 sillä edellytyksellä, että komissio hyväksyy ohjelmat. Tarkastusohjelmissa olisi tutkittava tartuntojen esiintymistä siipikarjassa, minkä pohjalta voidaan tarkistaa nykyistä lainsäädäntöä ja saada tietoa uhista, joita luonnonvaraiset eläimet mahdollisesti aiheuttavat muille eläimille ja ihmisille.
(3)
Komissio on tutkinut jäsenvaltioiden toimittamat ohjelmat päätöksen mukaisesti.
(4)
Aasian lintuinfluenssatilanteen viimeaikaisen kehityksen vuoksi 25 päivänä elokuuta 2005 ja 6 päivänä syyskuuta 2005 kokoontunut asiantuntijaryhmä päätyi kuitenkin siihen tulokseen, että kun otetaan huomioon tiedot Keski- ja Länsi-Aasiasta lähtevien lintulajien muuttoreiteistä, on syytä parantaa luonnonvaraisten lintujen ja elävien tai metsästettyjen lintujen seurantaa samoin kuin kuolleina löydettyjen luonnonvaraisten lintujen passiivista seurantaa. Asiantuntijaryhmä suositteli vuosille 2005 ja 2006 suunniteltujen seurantaohjelmien tehostamista siten, että lisätään muuttavista vesilinnuista otettavia näytteitä muuttoreiteillä, jotka voisivat aiheuttaa riskin taudin kulkeutumisesta uusille alueille. Päätöstä 2005/464/EY on siksi muutettu päätöksellä 2005/726/EY.
(5)
Komissio on todennut sille toimitettujen ohjelmien vastaavan päätöksessä 2005/464/EY, sellaisena kuin se on muutettuna, vahvistettuja ehtoja. Kyseiset ohjelmat olisi siksi hyväksyttävä.
(6)
Ottaen huomioon näiden ohjelmien merkitys yhteisön tavoitteiden saavuttamiselle eläinten terveyden ja kansanterveyden alalla on aiheellista vahvistaa yhteisön rahoitusosuudeksi 50 prosenttia asianomaisille jäsenvaltioille aiheutuvista, tässä päätöksessä tarkoitettuihin toimenpiteisiin liittyvistä kustannuksista ohjelmakohtaiseen enimmäismäärään asti.
(7)
Yhteisrahoitusta olisi voitava myöntää myös 1 päivästä heinäkuuta 2005 lähtien aiheutuneisiin kustannuksiin, jotka liittyvät hyväksyttäväksi tarkoitettuihin ohjelmiin.
(8)
Lisäksi on tarpeen vahvistaa säännöt tutkimustuloksista raportoimiselle ja siihen maksupyyntöön sisältyvien kustannusten tukikelpoisuudelle, joka koskee yhteisön osallistumista jäsenvaltioille ohjelmien toteuttamisesta aiheutuvien kustannusten rahoitukseen.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Hyväksytään liitteessä I luetellut jäsenvaltioiden ohjelmat (jäljempänä ’ohjelmat’) liitteessä I vahvistetuksi jaksoksi.
2 artikla
Jäsenvaltioiden on toteutettava lintuinfluenssaa siipikarjassa ja luonnonvaraisissa linnuissa koskevat tutkimukset ohjelmien mukaisesti.
3 artikla
Yhteisö myöntää kullekin jäsenvaltiolle taloudellista tukea näytteiden analysoinnista aiheutuviin kustannuksiin enintään liitteessä I vahvistettuun enimmäismäärään asti.
Tämä tuki myönnetään sillä edellytyksellä, että jäsenvaltio
a)
saattaa voimaan ohjelman täytäntöönpanon edellyttämät lait, asetukset ja hallinnolliset määräykset,
b)
toimittaa komissiolle ja lintuinfluenssaa käsittelevälle yhteisön vertailulaboratoriolle 31 päivään maaliskuuta 2006 mennessä loppuraportin ohjelman teknisestä toteuttamisesta ja tuloksista liitteissä II, III, IV ja V vahvistettujen raporttimallien mukaisesti,
c)
toimittaa komissiolle asianmukaiset tositteet sinä ajanjaksona syntyneistä kustannuksista, jolle ohjelma on hyväksytty,
d)
toteuttaa ohjelman tehokkaasti. Toimivaltaisten viranomaisten on varmistettava riittävä näytteenotto.
4 artikla
Jäsenvaltioille korvattavat, ohjelmiin kuuluvista testeistä syntyvät kustannukset eivät saa ylittää seuraavia enimmäismääriä:
a)
:
ELISA-testi
:
1 euro testiä kohti
b)
:
agar gel -immunodiffuusiokoe
:
0,6 euroa testiä kohti
c)
:
H5-/H7-alatyyppien HI-testi
:
4 euroa testiä kohti
d)
:
viruseristystesti
:
30 euroa testiä kohti
e)
:
PCR-testi
:
10 euroa testiä kohti.
5 artikla
Jäsenvaltioiden kansallisessa valuutassa kuukauden n aikana päätöksen 90/424/ETY mukaisesti jättämien hakemusten vaihtokurssi on kurssi kuukauden n + 1 kymmenenneltä päivältä tai ensimmäiseltä sitä edeltävältä päivältä, jona kurssi noteerataan.
6 artikla
Tämä päätös on osoitettu kaikille jäsenvaltioille.
Tehty Brysselissä 17 päivänä lokakuuta 2005.

Labels: 0
6
12
18
15